મ્યુનિ.ના સુત્રો કહે છે કે, બિલ્ડરે પહેલાં ચાર માળની રહેણાંક ઇમારતના પ્લાન પાસ કરાવ્યા હોય તેમાંથી કેટલાંક ફ્લેટ વેચી માર્યા હોય તેવા સંજોગોમાં રિવાઇઝડ પ્લાન મૂકે છે જેમાં એક માળ વધારે ખેંચે છે પણ ચાર માળના બદલે પાંચ માળની ઇમારત કરાય તો GDCRની જોગવાઇ મુજબ સીડી પણ વધુ પહોળી કરવી પડે છે જે માટે મકાનના ક્ષેત્રફળમાં કાપ કરવો પડે છે. આમ ફ્લેટ ખરીદી કર્યા બાદ બિલ્ડર રિવાઇઝડ પ્લાન માટે મકાન ખરીદનાર ગ્રાહક પાસે રિવાઇઝડ પ્લાનની સમંતિનું એફિડેવીટ લેતા હોય છે પણ તેમને એવી ખબર હોતી નથી કે, તેમની સમંતિ બાદ તેમના મકાનના ક્ષેત્રફળમાં ઘટાડો થઇ જાય છે.ચૂંટણી પહેલાં સરકારે શહેરોમાં બાંધકામ માટે કોમન GDCR લાગૂ કર્યો હતો પણ કોમન જીડીસીઆરનો લાભ લેવા માટે કેટલાંક બિલ્ડરો ગ્રાહકો સાથે છેતરપિંડી કરી રહ્યાં હોવાની ફરિયાદો ઉઠી રહી છે. રાજય સરકારે કોમન જીડીસીઆરમાં હોલો પ્લીન્થની ગણતરી બિલ્ડીંગની ઊંચાઇમાં નહીં ગણવાનું ઠેરવ્યું છે જેથી કેટલાંક બિલ્ડરો રિવાઇઝડ પ્લાન કરાવી રહ્યાં છે જેની માટે ફ્લેટ વેચ્યો હોય તે ગ્રાહકો પાસે એફિડેવીટ લેતા હોય છે કે, તેઓને રિવાઇઝડ પ્લાનથી વાંધો નથી. જોકે, મ્યુનિ.ના સૂત્રો જણાવે છે કે, નવ મીટરના રોડ ઉપર પહેલા ચાર માળની રહેણાંક ઇમારત બંધાતી હતી હવે હોલો પ્લીન્થની ગણતરી ન કરવાની હોવાથી વધુ એક માળ ખેંચી શકાય છે પણ અહીં પેચ એવો ફસાયો છે કે, ચાર માળને બદલે પાંચ માળની ઇમારત થાય તો સીડીની પહોળાઇ વધી જાય છે જેથી બિલ્ડરો ગ્રાહકો પાસેથી એક માળ વધારા માટે સંમતિ લે છે પણ તેમના મકાનનું ક્ષેત્રફળ ઘટશે તેવી ચોખવટ કરતાં નથી. આમ કેટલીય સ્કીમોમાં પ્લાન રિવાઇઝડ થઇ રહ્યાં છે જેમાં ગ્રાહકો સાથે છેતરપીંડી થઇ રહી છે.